**Годишен Отчет**

на Контролния съвет на Сдружение „Клуб 9000”

за дейността му през 2019 г.

Уважаеми дами и господа,

През изминалата година Контролният съвет (КС) осъществяваше дейността си в съответствие с изискванията на чл. 24 от Устава на сдружението. За изпълнение на нашите задължения по т. 1, т. 2 и т. 3 на чл. 24 (1) от Устава извършихме през периода 01.01.2019 г. до 15.09.2020 г. две общи планирани проверки. Пандемията от коронавирус и възникналата извънредна епидемиологична ситуация в България наложи промяна в програмата и работата на КС през 2020 г. Планираната за месец март проверка бе отложена, поради невъзможност за провеждане на присъствено заседание. Проверката бе проведена през месец септември 2020 г.

В изпълнение на задълженията ни **по т. 1.1 на чл. 24 (1) от Устава проверихме как се изпълняват решенията на Общото събрание на сдружението през 2019 г.**

На проведеното на 18 април 2019 г. Общо събрание на „ Клуб 9000 ” са приети 7 решения с оперативен характер, с които са приети: отчетите на УС и КС; основните насоки за дейността на сдружението през 2019 г.; годишният финансов отчет за изпълнението на Бюджета за 2018 г.; актуализирания Бюджет на „ Клуб 9000 ” за 2019 г.; рамката на Бюджета на „ Клуб 9000 ” за 2020 г., предложените от УС размери на годишните възнаграждения на членовете на УС и на КС за 2019 г. и 2 решения свързани с освобождаването от отговорност на членовете на КС и избор на нов Контролен съвет с мандат от пет години.

Решенията са приетис пълно мнозинство от присъстващите на събранието, с което е спазено изискването на чл. 18, ал. 1 от Устава на сдружението за приемане на решенията с обикновено мнозинство от присъстващите. Спазени са изискванията на чл. 18, ал. 3 от Устава за приемане на решения по въпроси, включени в предварително оповестения дневен ред на Общото събрание.

***Извод:*** *Всички решения са взети с пълно мнозинство от присъстващите на събранието и са по въпроси, включени в предварително оповестения дневен ред на събранието, с което са спазени изискванията на чл. 18 на Устава на сдружението. Всички решения са изпълнени.*

**По т. 1.2 на чл. 24 (1) от Устава проверихме как се изпълняват решенията на Управителния съвет (УС).**

През 2019 г. УС е провел 6 заседания като е приел общо 79 решения. Приемането на всички решения е ставало при спазването на изискванията на чл. 21 (2 ) от Устава - при присъствието на повече от половината от членовете на УС и на чл.21 (4) - при гласували повече от половината от присъстващите на заседанията.

От общо 79 взети решения са изпълнени 54, като в тях са включени и тези от оперативен характер.

***Извод:*** *КС констатира, че преобладаващата част от решенията от неоперативен характер са без конкретни срокове и отговорници. КС е дал препоръки да се направи преглед на неизпълнените решения, да се определят срокове и отговорници и да се предприемат своевременни действия за изпълнението им.*

В изпълнение на задълженията ни по т. 1.3 на чл. 24 (1) от Устава проверихме как се изпълняват задачите от **Програмата за дейността на „Клуб 9000” през 2019 г**., както и спазването на трите правилника на сдружението.

КС провери изпълнението на задачите от Програмата за работата на сдружението през 2019 г. Проект на същата е приет от УС на заседанието му на 8 април 2019 г. и е утвърдена на заседанието на 11 юли 2019 г. КС установи неизпълнението на една задача, а за други не е имало необходимост тъй като са били по договореност.

***Извод:*** *Като цяло програмата се изпълнява. КС е дал една препоръка*.

При извършената проверка **на изпълнението на Правилника за набиране и разходване на средствата и за отчитане на финансовата дейност** КС е констатирал, че като цяло Правилника се изпълнява.

По време на проверките беше потвърдено, че за приходите и разходите за първото тримесечие, първото полугодие, за деветте месеца и за цялата 2019 г. са изготвяни отчети от председателя на УС и от счетоводителя на сдружението, които са приети от УС. С това са спазени изискванията на чл. 10 (1 ) от Правилника за набиране и разходване на средствата и за отчитане на финансовата дейност. Установихме, че счетоводителят на сдружението е изготвял и изпращал в офиса редовно месечните справки за приходите и разходите до 20 – то число на месеца, следващ отчетния период, с което са спазени изискванията на чл. 10 (2 ) от Правилника за отчитане на финансовата дейност.

***Извод:*** *Не е констатирано неизпълнение на Правилника.*

КС извърши проверка **на изпълнението на раздел IV „Финансово осигуряване дейността на РО” от Правилника за дейността и финансирането на РО**. Констатирахме, че през 2019 г. всички шест РО имат годишни разчети за необходимите им средства, като същите са в съответствие с Приложение 1 към чл. 16 на Правилника и са представени в офиса на сдружението в определения 30 – дневен срок след провеждане на годишните събрания на РО. Всички разчети са утвърдени от председателя на сдружението. През 2019 г. РО нямат проведени регионални прояви.

Спазени са изискванията на чл. 19 от Правилника – секретарят на сдружението и през отчетната 2019 г. е водил картотека на отпусканите и разходваните средства. За всички РО, данните са вкарани в компютъра, с което са спазени изискванията по чл. 9 (3) от Правилника за набиране и разходване на средствата и за отчитане на финансовата дейност.

***Извод:*** *Не е констатирано неизпълнение на правилника.*

КС разгледа изпълнението на **Правилника за реда за осъществяване на общественополезна дейност и за набиране и разходване на имуществото** на сдружение„Клуб9000” / нататък за краткост Правилника/ през 2019 г. и установи, че като цяло се спазва.

По отношение на изготвянето на Програмата за осъществяване на дейността е констатирано, че за същата е изготвен и приет проект в началото на годината, който след приемането на общите насоки за дейността от Общото събрание на Клуб 9000 е окончателно утвърдена от УС. С това може да се счита, че се изпълнява чл. 4 от Правилника. Обърнато е внимание и на спазването на чл. 10 от Правилника. УС е изготвил Отчет за дейността на сдружението и същият е предоставен на разположение на членовете на сдружението в рамките на едномесечния срок от обнародване на поканата за свикване на Общо събрание като е публикуван на интернет страницата на сдружението.

В изпълнение на задълженията си по **т.1.4 на чл. 24( 1) от Устава, КС извърши проверки за финансовото състояние и изпълнението на Бюджета на сдружението за 2019 г. и за издължаването на членския внос и на встъпителните вноски през 2019 г.**

Проверките показаха следното:

Сдружението приключва 2019 г. с отрицателен резултат възлизащ на – 12 437,66 лв., а през 2018 г. е бил положителен от 3 758,90 лв. И през изминалата година се запазва същата структура на отчитането на приходите и разходите.

Сдружението е получило приходи в размер на 49 176, 13 лв. Приходите от регламентирана дейност са 11 956,00 лв., в това число от членски внос от юридически лица 7 500,00 лв., а от физически лица 2 211,00 лв. Приходите от регламентирана дейност през 2019 г. са с 1628 лв. по-малко в сравнение с нивото от 2018 г. – 13 584 лв.

През 2019 г. са получени други регламентирани приходи в размер на 2 245 лв. Към тях се отнасят направени дарения и суми платени през 2019 г. за членски внос от физически лица за минали години.

От стопанска дейност са реализирани приходи на стойност 37 200,33 лв. / в т.ч. от конференции и семинари 33 485,33 лв., приходи от печатни издания 1 140,00 лв., от други приходи – като предоставяне на информация, реклама в уеб сайт и представяне в уеб сайт – 2 575,00 лв./

Това което искаме да отбележим е, че приходите от стопанска дейност през 2019 г. са намалели с 9 206, 51 лв. в сравнение с 2018 г. когато са били 46 406,84 лв.

Финансовите приходи през 2019 г. са 19,80 лв. и са от получени лихви по депозити на сдружение „Клуб 9000”.

Разходите през 2019 г. са 61 613,79 лв. За регламентирана дейност са изразходвани 15 311,53 лв. За стопанска дейност са изразходвани 12 191,58 лв. За административните разходи са изразходвани 34 110,68 лв.

През 2019 г. разходите за стопанска дейност са намалени от 17 304,83 лв. през 2018 г. на 12 191, 58 лв. От друга страна административните разходи са се увеличили от 30 132,97 лв. през 2018 г. на 34 110, 68 лв. през 2019 г.

Паричната наличност в края на проверявания период на сдружение „Клуб 9000” е лв. 56 342,54 лв., като в края на 2018 г. е била 69 475, 90 лв.

Към 31 декември 2019 г. броят на членовете – юридически лица е 25, като за същия период на 2018 г. са били 35, което показва намалението им с 10 броя. Вследствие на намаляването на броя на членовете – юридически лица имаме и намаление на приходите от членски внос – 7500 лв. за т.г. спрямо 9 200 лв. за същия период на 2018 г.

Има минимално намаление на отчетените членове-юридически лица по регионални организации към 31 декември 2019 г. те са 10 като за същия период на 2018 г. са били 12.

Към 31 декември 2019 г. броят на членовете – физически лица е 168.

***Извод:*** *КС не е установил нарушения и злоупотреби от страна на УС и на служителите на сдружението, които да са довели до влошаване на финансовите резултати при изпълнението на Бюджета. Не сме установили нарушения на Закона за*

*счетоводството и на съответните счетоводни стандарти. Във връзка с продължаващото влошаване на финансовия резултат КС е дал няколко препоръки на УС:*

* *да предложи план с конкретни мерки за преодоляване на получения отрицателен резултат за периода.*
* *да подготви предложение, което да представи на Общото събрание, за членството на сдружението в Европейската организация по качество.*
* *подобряване на събираемостта на членския внос и привличане на средства и от други източници.*

КС извърши **проверка по опазване и съхранение на имуществото на сдружението.** Имуществото на сдружението включва само движими вещи, парични средства и вземания от изброеното в този текст на чл.26 от Устава. На основание глава ­Трета, раздел II на чл. 28, ал.1 от Закона за счетоводството и заповед № 14 от 20 декември 2019 г. на Председателя на сдружението е извършена пълна годишна инвентаризация на имуществото и разчетите на сдружението.

С протокол от 27 декември 2019 г. са установени паричните средства в касата на сдружението. Резултатите от проверката са показали, че по счетоводни и фактически данни сдружението разполага с 778,45 лв. (Словом: седемстотин седемдесет и осем лева и четиридесет и пет стотинки). Всички ДА и КМА на сдружението са съхранявани правилно.

Към 09.09.2020 г. имуществото на сдружението е съхранявано правилно и опазено добре. УС е спазвал изискванията на чл. 20, т. 12 от Устава за разпореждане с имуществото на сдружението.

ДМА са заприходени в инвентаризационна книга, с което са спазени изискванията на чл. 28 от Закона за счетоводството.

Уважаеми дами и господа,

Предлагаме на Общото събрание на основание на чл. 14 (1 ), т. 8 от Устава на сдружението да приеме настоящия отчет за дейността на КС през 2019 г.

Отчетът е приет на заседание на КС с протокол № 45 от 10 септември 2020 г.

гр. София За КС:………………………

. ( Н. Типова)